Unsen vruntliken grot mit begheringe alles gudes vorscreven unde wat wy gudes vormogen. Ersamen heren unde besundergen leven vrunde. Willit weten, dat vor unsen radh gekomen ys unse hovetman Claus Lydekesson unde gaff uns to kenne[n]de, wo dat Tordhir Jonisson unde Olaff Andrisson unde Laurencz Molner unde Jeppe Laurenczson hadden ghesocht nue havene in den Norder boddem, dat keghen des rykes recht unde preveleie is unde der stede in Sweden. Des sende Claus syne knechte ut unde leeth se opsoken unde worden gegrepen mit erer kopenskap. Des quam Claus mit den vorscreven iiij personen vor dat recht unde clagede op de ergeno[m]den personen unde sprak ene mit rechte tho, dat [se] keghen unses heren, des konynges, recht unde des rykes unde der stede preveleie hadden gedan. Des wart dat rechtbok vor en gelesen alzo, dat se brokaftich worden to xl marc unde ere kopenskap mede. Do Clauwes, unse hovetman, krech to weten, dat de ergenomden personen juwe inwonere weren, do gaff Claus ene de broke to oppe de thiit unde leeth se loos umme juwer leve unde vruntskap willen unde mey[n]de, he hedde gancz wol by ene gedan unde nicht, dat he se gerovet hadde. Unde se sulven bekanden vor deme syttenden rade in unses heren bischkops Magnus bywese, dat se nywerlde oppe rooff geclaget hadden. Hirumme, leven vrundes, so schryve wy jw in der besten wyse to, alzo dat geschen is. Worumme wy juwe ersamicheit unde leve bidden, dat gy dat nicht to unwillen nemet unde underwiset de iiij personen, ergena[n]t sin, dat se unsen hovetman Claus nicht to unrechte beseggen. Nicht [mer] oppe dusse tiit, sunder siit Gode bevolen to langen thyden, unde bedet to uns alzo to guden vrunden. Geschreven under unseren ingesegil, des sunnavendes na alle Godes hilgen anno Domini xxviij. Borgermestere unde radhmanne to Abo. Adress: Den ersamen, vorsichtygen, wisen mannen, heren borgermestere unde radmannen to Revele, unsen leven vrunden, kome dusse breeff.